നാടന് പാലില് സ്വര്ണമുണ്ടെന്ന് ആവര്ത്തിച്ച് ബംഗാള് ബി.ജെ.പി അധ്യക്ഷന് കൊല്ക്കത്ത: നാടന് പശുക്കളുടെ പാലില് സ്വര്ണമുണ്ടെന്ന അവകാശ വാദവുമായി പശ്ചിമബംഗാള് ബി.ജെ.പി അധ്യക്ഷന് ദിലീപ് ഘോഷ് വീണ്ടും രംഗത്ത്. പാക്കറ്റ് പാല് കുടിക്കുന്നവര്ക്ക് നാടന് പശുവിന് പാലിലുള്ള സ്വര്ണത്തിന്റെ ഗുണം ലഭിക്കില്ലെന്നായിരുന്നു പ്രതികരണം. കൊല്ക്കത്തയില് കന്നുകാലി വളര്ത്തല് വ്യാപകമല്ല. പശുവിനെ വീട്ടില് വളര്ത്തുന്നതിന്റെ ആവശ്യകതയെപ്പറ്റി ജനങ്ങള്ക്ക് മനസിലാകുന്നില്ല. ഇന്ന് എല്ലാവരും പാക്കറ്റ് പാല് വാങ്ങി ഉപയോഗിക്കുന്നു. അത് യഥാര്ഥ പാല് അല്ല ബി.ജെ.പിയുടെ കര്ഷക വിങ് യോഗത്തില് ദിലീപ് ഘോഷ് പറഞ്ഞു. കന്നുകാലി വളര്ത്തലിനെ പ്രോത്സാഹിപ്പിക്കാതെ എല്ലാവരും മറ്റുള്ള കൃഷിയിലേക്ക് തിരിയുന്നതെന്താണെന്നും ഘോഷ് ചോദിച്ചു. പശുവിന് പാലില് സ്വര്ണമുണ്ടെന്ന് ഞാന് നേരത്തേ പറഞ്ഞിരുന്നു. അന്ന് എല്ലാവരും പരിഹസിക്കുകയും വിമര്ശിക്കുകയും ചെയ്തു. എന്നാല്, ജനങ്ങള് യഥാര്ഥ പാല് കുടിക്കുന്നില്ല, പാക്കറ്റ് പാല് മാത്രമാണ് കുടിക്കുന്നത്. അതില്നിന്ന് സ്വര്ണം ലഭിക്കുമോ?. ബംഗാളിലെ ജനങ്ങള് പശുവിന് പാല് കുടിക്കുന്നത് നിര്ത്തി. അവര്ക്ക് പാല് ചായയാണ് ഇഷ്ടം ദിലീപ് ഘോഷ് കുറ്റപ്പെടുത്തി. അതേമസമയം, ദിലീപിന്റെ പ്രസ്താവന ആരോഗ്യ വിദഗ്ധര് നിഷേധിച്ചു. പാലില് സ്വര്ണത്തിന്റെ അംശമുണ്ടെന്ന് എവിടെയും പരീക്ഷണത്തില് തെളിഞ്ഞിട്ടില്ലെന്ന് അവര് വാദിച്ചു. എന്നാല് ഇതിന് മറുപടിയുമായി സ്വര്ണം എന്ന പരാമര്ശം ആലങ്കാരികമായി ഉപയോഗിച്ചതാണെന്നായിരുന്നു ദിലീപ് ഘോഷിന്റെ പ്രതികരണം. prasad